
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind plata dividendelor la societăţile comerciale cu răspundere limitată, cu care comisia noastră a fost sesizată în fond cu adresa Biroului Permanent nr.537 din 3 februarie 2003.

	PREŞEDINTE,

Prof. dr. Florin Georgescu




Parlamentul  României

[image: image2.png]FOMANIA




	Comisia pentru buget, finanţe şi bănci
	
	Bucureşti  6.03.2003
Nr.22/26


RAPORT

asupra propunerii legislative privind plata dividendelor la societăţile comerciale cu răspundere limitată
Cu adresa nr.537 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă  privind plata dividendelor la societăţile comerciale cu răspundere limitată.
La întocmirea raportului s-a avut în vedere avizul Consiliului Legislativ precum şi punctul de vedere al Guvernului.
La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind plata dividendelor la societăţile comerciale cu răspundere limitată, în şedinţa din 5 martie 2003, comisia a hotărât, cu unanimitate de voturi respingerea, din următoarele considerente:
- în prezent, condiţiile de acordare a dividendelor sunt reglementate de art.67 alin.(3) şi art.111 alin.(2) lit.a) din Legea nr.31/1990 a societăţilor comerciale, republicată, cu modificările şi completările ulterioare, şi de art.1 alin.(1) din Ordonanţa Guvernului nr.26/1995 privind impozitul pe dividende, aprobată prin Legea nr.101/1995, cu modificările ulterioare;

- conform acestor dispoziţii, distribuirea de dividende se poate realiza numai după aprobarea, de către adunarea generală a asociaţiilor, a bilanţului anual contabil şi doar din beneficiile reale ale societăţii;

- totodată, potrivit art.266 pct.5 din Legea nr.31/1990, se pedepseşte cu închisoare de la 1 la 3 ani fondatorul, administratorul, directorul executiv sau reprezentantul legal al societăţii care încasează sau plăteşte dividende, sub orice formă, din beneficii fictive sau care nu puteau fi distribuite, în lipsă de bilanţ contabil ori contrarii celor rezultate din aceasta.”
- referitor la devalorizarea sumelor cuvenite ca dividende, menţionăm că proiectul Legii de modificare a unor acte normative privind activitatea comercială, care vizează şi modificarea Legii nr.31/1990, adoptat de Senat şi aflat în faza dezbaterilor la Camera Deputaţilor, stabileşte modificarea alin.(3) al art.67, astfel încât dividendele trebuie plătite în termenul stabilit de către adunarea generală a asociaţilor, dar nu mai târziu de 6 luni de la data aprobării situaţiei financiare anuale aferente exerciţiului financiar încheiat. În caz contrar, societatea comercială va plăti o penalitate aferente perioadei de întârziere, la nivelul dobânzii legale.

- nu este realizat un studiu comparativ privind legislaţia relevantă în statele membre ale Uniunii Europene, în care să se precizeze care dintre aceste state au îmbrăţişat soluţia propusă de autor şi în ce condiţii.
Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa

